**Ministru kabineta noteikumu projekta „Grozījums Ministru kabineta 2010.gada 3.augusta noteikumos Nr.725 „Noteikumi par Latvijas Republikas diplomātisko un konsulāro pārstāvniecību teritoriālo kompetenci vīzu pieprasīšanai”” anotācija**

|  |
| --- |
| **I. Tiesību akta projekta izstrādes nepieciešamība** |
| 1. | Pamatojums | Imigrācijas likuma 13. panta piektā daļa. |
| 2. | Pašreizējā situācija un problēmas, kuru risināšanai tiesību akta projekts izstrādāts, tiesiskā regulējuma mērķis un būtība | Imigrācijas likuma 13. panta otrās prim daļas 1. punkts nosaka, ka „dokumentus vīzas pieprasīšanai iesniedz tai pārstāvniecībai, kuras kompetencē ir teritorija, kurā atrodas pieteikuma iesniedzēja pastāvīgā dzīvesvieta”. Savukārt Imigrācijas likuma 13. panta piektā daļa piešķir deleģējumu Ministru kabinetam noteikt diplomātisko un konsulāro pārstāvniecību teritoriālo kompetenci vīzu pieprasīšanai. 2010. gada 3. augusta Ministru kabineta noteikumi Nr. 725 „Noteikumi par Latvijas Republikas diplomātisko un konsulāro pārstāvniecību teritoriālo kompetenci vīzu pieprasīšanai” (turpmāk – Noteikumi Nr. 725) nosaka Latvijas Republikas diplomātisko un konsulāro pārstāvniecību ārvalstīs teritoriālo kompetenci vīzu pieprasīšanai.Vienlaikus, ievērojot Eiropas Parlamenta un Padomes regulas (EK) Nr. 810/2009 (2009. gada 13. jūlijs), ar ko izveido Kopienas Vīzu kodeksu, 8. pantu Šengenas līguma dalībvalsts var piekrist pārstāvēt citu dalībvalsti, tās vārdā izskatot pieteikumus un izsniedzot vīzas. Šim mērķim starp Šengenas līguma dalībvalstīm tiek slēgti vīzu pārstāvības līgumi. To mērķis ir atvieglot vīzu procedūru trešo valstu iedzīvotājiem vietās, kur nav pārstāvētās valsts diplomātiskās vai konsulārās pārstāvniecības. Kopš 2014.gada 26.septembra, kad tika veikti grozījumi Noteikumos Nr. 725, ir noslēgts jauns vīzu pārstāvības līgums, tādēļ ir nepieciešamas atkārtoti veikt grozījumus minētajos noteikumos, ievērojot Latvijas 2014.gada 1.decembrī noslēgto vīzu pārstāvības līgumu ar Šveices Konfederāciju, kura pārstāv Latvijas Republiku vienotās vīzas, vīzas ar ierobežotu teritoriālo derīgumu un lidostas tranzītvīzas pieprasījumu pieņemšanā un izskatīšanā Kirgizstānas Republikā no 01.12.2014. Turpmāk Kirgizstānas Republikas valstspiederīgajiem, lai saņemtu īstermiņa Šengenas vīzas ieceļošanai Latvijā, vairs nav jādodas uz Uzbekistānas Republiku. Attiecīgi, lai iesniegtu dokumentus ilgtermiņa vīzām, Kirgizstānas pilsoņiem kopš 2014.gada beigām ir jādodas uz Kirgizstānā akreditēto Latvijas vēstniecību, kas atrodas Kazahstānā nevis kā tas bija līdz šim Uzbekistānā. Šī gada 2. jūnijā Latvijas vēstniecība Indijā uzsāka darbu jaunās telpās. Tā kā vēstniecība pilnvērtīgi ir uzsākusi konsulāro funkciju veikšanu, nepieciešams veikt izmaiņas konsulārajā apgabalā. Līdz šim vīzas varēja noformēt LV vēstniecībās Ķīnā un Ēģiptē, bet ģeogrāfiski tuvāk būtu Latvijas vēstniecība Indijā. Teritoriālajā kompetencē pie Indijas būtu iekļaujamas: Bangladeša, Maldīvijas Republika (Maldīvu salas), Mjanma, Nepāla un Šrilanka. Minēto valstu, izņemot Šrilankas un Bangladešas, iedzīvotājiem gan īstermiņa, gan ilgtermiņa vīzas turpmāk būs jādodas formēt uz Indiju. Šrilankas un Bangladešas iedzīvotāji arī turpmāk pārstāvības ietvaros īstermiņa Šengenas vīzas varēs formēt savā mītnes zemē.Retos gadījumos rodas situācijas, kad trešo valstu pilsoņiem nepieciešams noformēt vīzu ieceļošanai Latvijā, atrodoties Šengenas teritorijā. 20.11.2015. plānots uzsākt Centrālās vīzu informācijas sistēmas darbību Šengenas teritorijā, kas liek nodrošināt pārstāvniecības ar nepieciešamo tehniku biometrijas datu ieguvei. Ņemot vērā, ka biometrijas iekārtas ir dārgas (vienas iekārtas cena ir aptuveni 7600 EUR), tika izvērtēta izsniegto vīzu statistika Šengenas zonā pēdējo piecu gadu laikā. Šajā laikā 17 Latvijas pārstāvniecībās, kas atrodas Šengenas līguma dalībvalstīs, kopā pieņemti 102 vīzu pieteikumi. Veiktā izvērtējuma rezultātā tika secināts, ka tehnikas iepirkuma un uzturēšanas izmaksas nav adekvātas izsniegto vīzu skaitam, tāpēc tika pieņemts lēmums par teritoriālās kompetences noteikšanu arī Šengenas zonā esošajām pārstāvniecībām. Tādēļ nepieciešams papildināt noteikumus, nosakot, ka trešo valstu pilsoņi Šengenas teritorijā ieceļošanas vīzas varēs pieprasīt Latvijas vēstniecībās Beļģijā, Francijā, Polijā un Zviedrijā.  |
| 3. | Projekta izstrādē iesaistītās institūcijas | Ārlietu ministrija  |
| 4. | Cita informācija | Nav. |

|  |
| --- |
| **II. Tiesību akta projekta ietekme uz sabiedrību, tautsaimniecības attīstību un administratīvo slogu** |
| 1. | Sabiedrības mērķgrupas, kuras tiesiskais regulējums ietekmē vai varētu ietekmēt | Noteikumu projekts attiecas uz ārzemniekiem, kuri atbilstoši jurisdikcijai pārstāvniecībās iesniedz dokumentus vīzas saņemšanai.Noteikumu projekts skar arī fiziskās un juridiskās personas, kas saskaņā ar normatīvajiem aktiem ir tiesīgas ielūgt ārzemnieku. |
| 2. | Tiesiskā regulējuma ietekme uz tautsaimniecību un administratīvo slogu |  Projekts šo jomu neskar. |
| 3. | Administratīvo izmaksu monetārs novērtējums | Projekts šo jomu neskar. |
| 4. | Cita informācija | Nav. |

*Anotācijas III, IV, V sadaļa – projekts šīs jomas neskar.*

|  |
| --- |
| **VI. Sabiedrības līdzdalība un komunikācijas aktivitātes** |
| 1. | Plānotās sabiedrības līdzdalības un komunikācijas aktivitātes saistībā ar projektu. |  Projekts neuzliek sabiedrībai jaunus pienākumus.Projekts ievietots Ārlietu ministrijas interneta vietnē.  |
| 2. | Sabiedrības līdzdalība projekta izstrādē. | Projekts šo jomu neskar. |
| 3. | Sabiedrības līdzdalības rezultāti | Projekts šo jomu neskar. |
| 4. | Cita informācija | Nav. |

|  |
| --- |
| **VII. Tiesību akta projekta izpildes nodrošināšana un tās ietekme uz institūcijām** |
| 1. | Projekta izpildē iesaistītās institūcijas  | Ārlietu ministrija un Iekšlietu ministrijas Pilsonības un migrācijas lietu pārvalde  |
| 2. | Projekta izpildes ietekme uz pārvaldes funkcijām un institucionālo struktūru. Jaunu institūciju izveide, esošu institūciju likvidācija vai reorganizācija, to ietekme uz institūcijas cilvēkresursiem. | Projekts šo jomu neskar. |
| 3. | Cita informācija | Nav. |

Ārlietu ministrs E. Rinkēvičs

Vizē:

Valsts sekretārs A.Pildegovičs

17.08.2015. 15:40

741

E.Šulca-Majore

67016177, eva.sulca@mfa.gov.lv